Ramaphosa kondig ramptoestand aan‘n Optog deur boere teen beurtkrag. (Foto: VF Plus Siyancuma/Facebook) Pres. Cyril Ramaphosa het Donderdagaand tydens sy staatsrede ŉ ramptoestand weens die energiekrisis in Suid-Afrika aangekondig. Volgens die president is dit die beste manier om die huidige krisis wat weens beurtkrag in die land heers, aan te pak en die talle ingrypings te koördineer. Ramaphosa het reeds ŉ week gelede aangekondig dat ŉ ramptoestand op hande is, maar kenners is skepties of dit enigiets anders gaan vermag as om kaders in staat te stel om meer geld te steel. Ramaphosa het tydens die staatsrede gesê die regering het reeds groot vordering gemaak met die inwerkingstelling van die elektrisiteitsaksieplan, wat sal toesien dat beurtkrag binne die volgende 18 maande heeltemal afgeskaf word. Ramaphosa het Donderdag onderneem dat die regering sal verseker genoeg geld is beskikbaar om diesel vir Eskom vir die res van die boekjaar aan te koop, ten einde te verseker dat beurtkrag beperk word. Die regering wil ook gewone Suid-Afrikaners en klein ondernemings in staat stel om sonkrag op te wek deur middel van belastingaansporings. Volgens Ramaphosa werk die polisie ook hard om diefstal en korrupsie by kragstasies te bekamp en is 43 verdagtes reeds in verband hiermee vasgetrek. “Hoewel ons vordering maak om krag vir die toekoms te verseker, is dit nodig om die ernstige gevolge van beurtkrag op alle vlakke van Suid-Afrikaners se lewe aan te pak. Daarom dat die ramptoestand nodig is.” Om te verseker geld wat vir die krisis geoormerk is, word nie wanbestee nie, sê Ramaphosa, sal die ouditeur-generaal ingespan word om die besteding van fondse na te gaan. Die verklaring van die ramptoestand is reeds Dinsdagaand in die Staatskoerant gepubliseer. Dit is deur min. Nkosazana Dlamini-Zuma, minister van samewerkende regering en tradisionele sake, onderteken. Ramaphosa het ook gesê hy sal ŉ minister in die presidensie aanstel wat uitsluitlik sal fokus op die hantering van die elektrisiteitskrisis en die toepassing van die aksieplan. Dit is onseker wie dié minister gaan wees.